አብን በሕዳሴ ግድብ ዙሪያ አሜሪካ ያወጣችውን መግለጫ አወገዘ፤ መንግሥት ሕዝቡንና የፖለቲካ ኃይሎችን ለውይይት እንዲጠራም አሳስቧል፡፡
የአማራ ብሔራዊ ንቅናቄ (አብን) የታላቁ የኢትዮጵያ ሕዳሴ ግድብን በመተመለከተ ከሰሞኑ በአሜሪካ የወጣውን መግለጫ ፈጽሞ እንደማይቀበለውና በአንጻሩ የኢፌዴሪ የውጭ ጉዳይ ሚኒስቴር ያወጣው መግለጫ ተቀባይነት ያለው መሆኑን በመግለጽ ከመንግሥት ጎን እንደሚቆም አስታውቋል፡፡ንቅናቄው በማኅበራዊ ገጹ ባወጣው መግለጫ እንዳመለከተው የታላቁ ሕዳሴ ግድብን የውኃ ሙሊት በተመለከተ የአሜሪካ የገንዘብ ሚኒስትር የሰጠውን መግለጫ በአንክሮ ተመልክቶቷል፤ ያልተጠበቀና የኢትዮጵያን ሉዓላዊነት የተዳፈረ ሆኖ እንዳገኘውም አስታውቋል።የአሜሪካ መንግሥት በታዛቢነት ጀምሮ ወደ አደራዳሪነት መቀየሩና በሂደትም ለመካከለኛው ምሥራቅ ፖሊሲ ማስፈጸሚያነት እንዲረዳው ለግብጽ የወገነ መልእክት ማውጣቱ እንዳሳዘነውና እንደማይቀበለው አብን አስታውቋል፡፡‹‹አሜሪካ የኮሎራዶ ወንዝን ተጠቅማ ታላቁን የሁቨር የኤልክትሪክ ኃይል ማመንጫ በ1930ዎቹ መገንባቷ ይታወቃል። ይህ ወንዝ ወደ ሜክሲኮ እንደሚፈስስ ቢታወቅም ሜክሲኮ በግድቡ አሞላልም ሆነ አጠቃቀም ምንም ዓይነት መብት እንደሌላት የታሪክ ሰነዶች ያስረዳሉ›› ያለው አብን ለሜክሲኮ ያልፈቀደችውን በኢትዮጵያ ወንዝና ግድብ ለማዘዝ የምትሞክረው አሜሪካ በቅኝ ተገዝታ የማታውቀውን ኢትዮጵያን በኒዮ ኮሎኒያሊዝም (በቅኝ ግዛት እሳቤ አራማጅነት) እሳቤ ለማስገደድ እየሞከረችው እንደሆነም በመግለጫው አመላክቷል።የኢፌድሪ የውጭ ገዳይ ሚንስቴር የሰጠውን ምላሽ እንሚያደንቅ የገለጸው አብን ‹‹ፓርቲያችን በእንዲህ ዓይነቱ ሀገራዊ ጉዳይ ከምንግዜም በላይ ከመንግሥት ጎን እንደሚቆም እያሳወቅን የኢፌዴሪ መንግሥት በሀገራችን ያሉትን የፖለቲካ ኃይሎችን እና ሕዝባችንን በተለያየ ደረጃ ለምክክር እንዲጋብዝ ጥሪያችንን በአክብሮት እናስተላልፋለን›› ብሏል።